Infoboks

Danske Fodbold Fans' formand Christian Rothmann ærgrer sig over, at der fortsat vil være mandagskampe i Superligaen.

Tirsdag meddelte Superligaen A/S, at der fra den kommende sæson ikke længere er lørdagskampe, men at der som udgangspunkt spilles én kamp fredag, fem kampe søndag og én kamp mandag.

Fra næste sæson sløjfes fredagskampen også, men mandagskampen bliver der ikke pillet ved.

Det ærgrer Christian Rothmann, som er formand for foreningen Danske Fodbold Fans.

- Som udgangspunkt er det utrolig ærgerligt, at de kampe, som folk rent faktisk kan tage til på stadion, bliver fjernet, mens man bibeholder den kropumulige mandagskamp, hvor især udeholdenes fans har svært ved at komme til kampen, siger Rothmann til bold.dk.

- Jeg ved godt, at der snakkes om, at der er gode tilskuertal til disse kampe, men det er i høj grad hjemmeholdenes fans, som møder op. I mange klubber skabes fankulturen på udebane, og kommer der ikke nok fans på udebane, skader det klubberne på sigt.

- Jeg kan godt forstå, at man fjerner lørdagskampen, for Danmark er et foreningsland, hvor lørdagen ofte er optaget for mange mennesker, men det er trist, at man så stædigt holder fast i mandag som en fodbolddag.

- Fredag er det meget nemmere at tage til kamp end mandag, for fredage kan man typisk acceptere at komme meget sent hjem.

- På en mandagskamp skal man typisk have fri tidligt om eftermiddagen og er ofte først hjemme klokken fire om natten, hvor man så bliver nødt til at møde senere på job om tirsdagen, og det er uholdbart for mange.

Mens Christian Rothmann ærgrer sig over, at mandagskampe fortsat er på plakaten, glæder han sig over, at antallet af kampdage skæres ned.

- Det er utrolig godt, at man går fra fire til tre kampdage i denne sæson og fra tre til to i næste. Jeg tror, man har indset, at produktet ikke er så unikt, at to kampe ikke kan spilles samtidig, så det er positivt, at vi nu ser, at det kan lade sig gøre.

- Vi er glade for, at der som udgangspunkt bliver to kampdage i næste sæson igen, men samtidig ved vi også, at kampdagene ofte bliver spredt ud, så længe der er danske klubber med i Europa, så derfor er det hele fortsat lidt usikkert, siger Rothmann til bold.dk.

I sæsonens to første mandagskampe skal AGF's tilhængere en tur til Hobro, mens Lyngbys tilhængere skal til Odense.